[Resep] Maalvleis met lensies - Maroela Media
Maalvleis met lensies (Foto: verskaf)
'n Basiese maalvleismengsel is iets wat jy beslis in jou resep-arsenaal moet hê. Dis 'n gereg wat maklik in groot hoeveelhede gemaak kan word. Dan is daar genoeg vir 'n aandete en om te bevries sodat jy die helfte van die werk vir 'n volgende ete sommer klaar het. Dink maar net aan herderspastei, lasagne, op 'n gebakte patat, in 'n pannekoek vir die winter en so kan die lys koesterkos-etes aangaan.
Vir hierdie resep word die maalvleis met soortgelyke bestanddele gegeur as vir 'n tipies geurige Italiaanse maalvleismengsel. Daar is baie maniere om maalvleis gaar te maak en hier is nog 'n lekker weergawe. Gerasperde wortels gee 'n lekker soeterige smaak en help om die surigheid wat tamaties soms het te balanseer. Vars of droë kruie kan gebruik word en gemaalde koljander is altyd lekker met maalvleis. Om die mengsel 'n interessante aanslag te gee, word rooi lensies saam met die maalvleis gekook, want dis 'n goeie bron van vesel en ook proteïen. Lensies hoef nie eers te week, soos droë bone nie, en is vinnig om gaar te maak. As jy sukkel om lensies in jou gesin se etes in te sluit omdat jou kinders dalk nie daarvan hou nie, is dit die ideale resep. Die gaar lensies word baie goed deur die wortels en maalvleis gekamoefleer.
4 t (20 ml) olyf- of avokado-olie
Verhit die helfte van die olie oor matige hitte in 'n groot braaipan (AMC 24 cm Fry Pan werk goed). Braai maalvleis tot goudbruin en skep uit.
Verhit die res van die olie in dieselfde pan en braai uie en sampioene tot sag. Roer die wortels by en braai nog 'n paar minute.
Roer die gedroogde kruie, koljander, mosterd, maalvleis en tamaties by. Verlaag die hitte en prut oor lae hitte met 'n deksel vir 20 minute.
Roer tee en lensies by en prut nog 20-30 minute of tot die lensies sag is. Die rooi lensies sal van 'n helder oranje na lig oranje verander as dit gaar is. Geur met suurlemoensap en peper.
Gebruik die maalvleis vir aandete of pak dit in 'n kosblik met volkoring-pitabroodjies, vars slaaibestanddele en baba-spinasieblare.
Wenk: Los die maalvleis uit en gebruik 250 ml rooi lensies en 250 ml rooibostee en berei die resep verder net soos hierbo voor. Prut die lensies vir 20-25 minute en sit die mengsel as vegetariese ete voor.